ระเบียบคณะกรรมการตุลาการศาลยุติธรรม ว่าด้วยหลักเกณฑ์การแต่งตั้ง การเลื่อนตำแหน่ง การโยกย้ายแต่งตั้ง และการเลื่อนเงินเดือนและเงินประจำตำแหน่งข้าราชการตุลาการ (ฉบับที่ 7) พ.ศ. 2560
ระเบียบคณะกรรมการตุลาการศาลยุติธรรม
ระเบียบคณะกรรมการตุลาการศาลยุติธรรม
ว่าด้วยหลักเกณฑ์การแต่งตั้ง
การเลื่อนตำแหน่ง การโยกย้ายแต่งตั้ง และการเลื่อนเงินเดือน
และเงินประจำตำแหน่งข้าราชการตุลาการ
(ฉบับที่ ๗)
พ.ศ. ๒๕๖๐
 

โดยที่เป็นการสมควรให้มีการปรับปรุงระเบียบคณะกรรมการตุลาการศาลยุติธรรม
ว่าด้วยหลักเกณฑ์การแต่งตั้ง การเลื่อนตำแหน่ง การโยกย้ายแต่งตั้ง
และการเลื่อนเงินเดือนและเงินประจำตำแหน่งข้าราชการตุลาการ พ.ศ. ๒๕๕๔
ให้เหมาะสมยิ่งขึ้น

อาศัยอำนาจตามความในมาตรา ๑๘ และมาตรา ๕๑
แห่งพระราชบัญญัติระเบียบข้าราชการฝ่ายตุลาการศาลยุติธรรม พ.ศ. ๒๕๔๓ คณะกรรมการตุลาการศาลยุติธรรมออกระเบียบไว้
ดังต่อไปนี้

ข้อ ๑ ระเบียบนี้เรียกว่า
ระเบียบคณะกรรมการตุลาการศาลยุติธรรม ว่าด้วยหลักเกณฑ์การแต่งตั้ง
การเลื่อนตำแหน่ง การโยกย้ายแต่งตั้ง
และการเลื่อนเงินเดือนและเงินประจำตำแหน่งข้าราชการตุลาการ (ฉบับที่ ๗) พ.ศ. ๒๕๖๐

ข้อ ๒[๑] ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓
ให้ใช้มาตรฐานกำหนดตำแหน่งของตำแหน่งที่ปรึกษาประธานศาลฎีกาตามที่ระบุไว้ท้ายระเบียบนี้


ประกาศ
ณ วันที่ ๑๘ กรกฎาคม พ.ศ. ๒๕๖๐
วีระพล
ตั้งสุวรรณ
ประธานศาลฎีกา
ประธานกรรมการตุลาการศาลยุติธรรม
มาตรฐานกำหนดตำแหน่ง

ชื่อตำแหน่ง
ที่ปรึกษาประธานศาลฎีกา
ตำแหน่งประเภท
บริหารงานศาล
หน้าที่และความรับผิดชอบ
ปฏิบัติงานในฐานะข้าราชการตุลาการซึ่งทำหน้าที่ให้ความเห็นแก่ประธานศาลฎีกาเกี่ยวกับสถานภาพและบทบาทของศาลฎีกา
ให้คำปรึกษาในปัญหาข้อกฎหมายที่ยุ่งยากแก่ผู้พิพากษาในกองผู้ช่วยผู้พิพากษาศาลฎีกา
และปฏิบัติงานอื่นที่เกี่ยวกับราชการศาลฎีกา ทั้งนี้ ตามที่ประธานศาลฎีกา จะได้มอบหมาย
ลักษณะงานที่ปฏิบัติ
ปฏิบัติหน้าที่อย่างใดอย่างหนึ่งหรือหลายอย่าง เช่น
ปฏิบัติงานในฐานะข้าราชการตุลาการ ซึ่งทำหน้าที่ให้ความเห็นแก่ประธานศาลฎีกาเกี่ยวกับสถานภาพและบทบาทของศาลฎีกา
ให้คำปรึกษาในปัญหาข้อกฎหมายที่ยุ่งยากแก่ผู้พิพากษาในกองผู้ช่วยผู้พิพากษาศาลฎีกา
และปฏิบัติงานอื่นที่เกี่ยวกับราชการศาลฎีกาตามที่ประธานศาลฎีกาจะได้มอบหมาย
คุณสมบัติเฉพาะสำหรับตำแหน่ง
ต้องดำรงตำแหน่งหรือเคยดำรงตำแหน่งผู้พิพากษาศาลฎีกาหรือผู้พิพากษาหัวหน้าคณะในศาลฎีกามาแล้ว
ความรู้ความสามารถที่ต้องการ
นอกจากมีความรู้
ความสามารถเช่นเดียวกับผู้พิพากษาหัวหน้าคณะในศาลฎีกา และประธานศาลอุทธรณ์แล้ว
จะต้องมีความเชี่ยวชาญในการพิจารณาพิพากษาคดีในศาลฎีกา
และมีความสามารถเป็นพิเศษในการตรวจและเรียงคำพิพากษาได้เป็นอย่างดี
และมีความสามารถในการให้คำแนะนำแก่ผู้พิพากษาในกองผู้ช่วยในศาลฎีกาอย่างเหมาะสมแก่การปฏิบัติงานในหน้าที่ด้วย







ปวันวิทย์/อัญชลี/จัดทำ
๑๕ สิงหาคม
๒๕๖๐



























[๑] ราชกิจจานุเบกษา
เล่ม ๑๓๔/ตอนที่ ๘๑ ก/หน้า ๔๖/๑๑ สิงหาคม ๒๕๖๐